Uredba Sveta (EGS) št. 3500/90

z dne 27. novembra 1990

o spremembi Uredbe (EGS) št. 2261/84 o določitvi splošnih pravil dodeljevanja pomoči za proizvodnjo oljčnega olja in pomoči organizacijam proizvajalcev oljčnega olja

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Uredbe Sveta št. 136/66/EGS z dne 22. septembra 1966 o ustanovitvi skupne ureditve trga za olja in masti [1], nazadnje spremenjene z Uredbo (EGS) št. 3499/90 [2], in zlasti člena 5(4) Uredbe,

ob upoštevanju predloga Komisije,

ker člen 5 Uredbe št. 136/66/EGS določa, da se pomoč za proizvodnjo oljčnega olja dodeli na podlagi količine dejansko proizvedenega olja pridelovalcem oljk, katerih povprečna proizvodnja je najmanj 500 kilogramov na tržno leto, in drugim pridelovalcem oljk na podlagi števila in proizvodnega potenciala oljčnih dreves in pridelka takih dreves, kakor je določeno po standardni metodi, in pod pogojem, da so bile pridelane oljke zares predelane;

ker je za izboljšanje nadzora nad celotno dejavnostjo oljarn in količinami, ki izpolnjujejo pogoje za pomoč, v vseh primerih dodelitev pomoči odvisna od stiskanja oljk v odobrenih oljarnah in od tega, ali vlagatelj predloži dovoljenje za stiskanje;

ker je za stabilizacijo ravni podpore, ki jo zagotavlja standardna pomoč, ob izogibanju velikim nihanjem donosa od enega tržnega leta do drugega treba določiti, da se pomoč izplača na podlagi povprečnega donosa prejšnjih štirih tržnih let;

ker se v zvezi s pridelovalci oljk, katerih pridelava znaša najmanj 500 kg na tržno leto, zdi pravičneje, da se plača predujem na podlagi količine, ki jo pridela vsak pridelovalec oljk; ker je treba določiti tudi sistem hitrejšega plačila predujma pridruženim pridelovalcem zaradi nalog preverjanja njihovih dosjejev, ki jih izvajajo organizacije;

ker je za izboljšavo upravljanja programa pomoči treba bolje opredeliti naloge preverjanja, ki jih izvajajo organizacije, in preglede, ki jih izvajajo države članice za namen plačila pomoči;

ker bi morale biti države članice ob upoštevanju posebnega stanja na Portugalskem pooblaščene, da za omejeno obdobje sprejmejo posebne ukrepe za odobrene oljarne in za primere, ko pridelovalci prodajo oljke;

ker je treba Uredbo (EGS) št. 2261/84 [3], nazadnje spremenjeno z Uredbo (EGS) št. 1226/89 [4], ustrezno spremeniti,

SPREJEL NASLEDNJO UREDBO:

Člen 1

Uredba (EGS) št. 2261/84 se spremeni:

1. V členu 2:

(a) se odstavek 4 nadomesti z naslednjim:

"4. Pridelovalcem oljk, katerih povprečna proizvodnja je najmanj 500 kilogramov olja na tržno leto, se pomoč odobri v skladu s prvo alineo člena 5(2) Uredbe št. 136/66/EGS glede na količino dejansko proizvedenega olja v odobreni oljarni.

Drugim pridelovalcem se pomoč odobri v skladu z drugo alineo člena 5(2) Uredbe št. 136/66/EGS in je enaka znesku, doseženemu pri uporabi povprečnega donosa oljk in donosa olja v prejšnjih štirih tržnih letih, določenega po standardni metodi v skladu s členom 18 te uredbe glede na število oljčnih dreves v proizvodnji in pod pogojem, da so oljke predelane v olje v odobreni oljarni.";

(b) se v odstavku 5, prvi pododstavek, število "400" nadomesti s "500".

2. V členu 3:

(a) se odstavek 3 nadomesti z naslednjim:

"3. Pridelovalci oljk, ki so člani organizacije proizvajalcev, do določenega datuma vložijo pri organizaciji individualni zahtevek za pomoč, ki dokazuje, da so bile oljke stisnjene v odobreni oljarni.";

(b) se odstavek 6 nadomesti z naslednjim:

"6. Pridelovalci oljk, ki niso člani organizacije proizvajalcev, do določenega datuma vložijo pri pristojnih organih zadevne države članice zahtevek za pomoč, ki vsebuje dokazila, da so bile oljke stisnjene v odobreni oljarni."

3. Člen 6 se nadomesti z naslednjim:

"Člen 6

1. Priznane organizacije proizvajalcev, ki niso članice združenja iz člena 20c(2) Uredbe št. 136/66/EGS:

- vložijo v skladu s členom 3(1) izjave o pridelovanju vseh svojih članov,

- vložijo enkrat mesečno v standardizirani obliki, primerni za računalniško obdelavo, kakor je podano v členu 16, zahtevke svojih članov za pomoč. Pomoč se zahteva za količino, ki jo pridelajo tisti člani, ki so zaključili svojo proizvodnjo olja, če so pregledi iz člena 8(1) opravljeni in s tem povezane obveznosti opravljene.

Vsi zahtevki v zvezi s proizvodnjo enega samega tržnega leta morajo biti vloženi pred datumom, ki ga je treba določiti, sicer se zavržejo;

- prejmejo od zadevne države članice predujme za proizvodno pomoč, kakor je navedeno v členu 12, in izravnave pomoči ter jih takoj razdelijo članom pridelovalcem oljk.

2. Kjer organizacija proizvajalcev pripada združenju takih organizacij, združenje predloži izjave o pridelovanju in zahtevke članov pridelovalcev oljk za pomoč."

4. Člen 7 se razveljavi.

5. Člen 8 se nadomesti z naslednjim:

"Člen 8

1. Pred vložitvijo zahtevka za pomoč vsaka organizacija proizvajalcev preveri:

- usklajenost dokumentov, ki jih predloži vsak član, z obveznostmi iz člena 3, in zlasti obstoj dokazil, da so bile oljke stisnjene v odobrenih oljarnah,

- v zvezi s pridelovalci oljk, katerih povprečna proizvodnja znaša najmanj 500 kilogramov oljčnega olja na tržno leto, da so pridelovalci oljk navedli podrobne podatke o količini stisnjenih oljk in količini pridobljenega olja, ki se ujemajo s količinami oljk in olja, navedenimi v dokazilu o stiskanju.

2. Organizacije proizvajalcev predajo dokumente o svojih članih pristojnim organom zadevne države članice, kadar ni vzpostavljena korespondenca iz druge alinee odstavka 1."

6. V členu 10 se prva alinea nadomesti z naslednjim:

"— usklajujejo dejavnosti organizacij v njihovi sestavi in zagotovijo, da so te dejavnosti v skladu s to uredbo, ter zlasti preverijo neposredno in v skladu z odstotkom, ki ga je treba določiti, način, s katerim se izvajajo pregledi, določeni v členu 8,".

7. Člen 12 se nadomesti z naslednjim:

"Člen 12

1. Vsak pridelovalec oljk, katerega povprečna proizvodnja znaša najmanj 500 kilogramov oljčnega olja na tržno leto, lahko prejme predujem na znesek zahtevane pomoči.

2. Za pridelovalce oljk, ki so člani organizacije proizvajalcev:

- je predujem enak znesku, dobljenemu z množenjem zneska na enoto pomoči, določenega po členu 17a(2), z 90 % količine olja, navedene v zahtevku za pomoč,

- se predujem ne odobri, dokler niso, če je potrebno, izvedeni pregledi iz člena 8(1) in pregledi na kraju samem iz člena 14(3a), druga alinea, kar ne vpliva na druge preglede.

3. Za pridelovalce oljk, ki niso člani organizacije proizvajalcev, in za pridružene pridelovalce oljk, ki se ne morejo sklicevati na odstavek 2:

(a) je predujem enak znesku, dobljenemu z množenjem enote pomoči, določene v skladu s členom 17a(2), s količino, navedeno v zahtevku za pomoč;

(b) se predujem ne odobri, razen če se ne:

- določita donos oljk in donos olja za tekoče tržno leto v skladu s členom 18,

- izvedejo pregledi iz člena 8(1) in pregledi na kraju samem iz člena 14(3a)."

8. V členu 14:

(a) se odstavek 2 nadomesti z naslednjim:

"2. Države članice proizvajalke preverijo dejavnosti vsake organizacije in združenja proizvajalcev in zlasti, ali so ti organi izvedli kontrolne postopke v smislu člena 8(1) in člena 10, prva alinea.";

(b) se vstavi naslednji odstavek:

"3a. Za namen plačila pomoči pridelovalcem oljk, katerih povprečna proizvodnja znaša najmanj 500 kilogramov oljčnega olja na tržno leto, države članice preverijo:

- točnost izjave o pridelovanju na podlagi meril, ki jih je treba določiti,

- skladnost med količino olja, navedeno v zahtevku za pomoč, in tisto, ki je navedena v evidenci zalog odobrenih oljarn,

- združljivost med proizvodnjo oljk, stisnjenih v odobreni oljarni, ki jo prijavi vsak pridelovalec oljk, in podatki, navedenimi v izjavi o pridelovanju na podlagi meril, ki jih je treba določiti.";

(c) odstavek 4 se nadomesti z naslednjim:

"4. V zvezi z oljčnim oljem iz dela 1 Priloge k Uredbi št. 136/66/EGS, ki ga proizvedejo pridelovalci oljk, katerih povprečna proizvodnja znaša manj kot 500 kilogramov oljčnega olja na tržno leto, je treba s pregledi preveriti:

- točnost izjave o pridelovanju na podlagi meril, ki jih je treba določiti,

- obstoj dokazil, da so oljke stisnjene v odobrenih oljarnah."

9. V členu 15 se odstavek 3 nadomesti z naslednjim:

"3. Kjer pregledi, določeni v členih 13 in 14, ne potrdijo podatkov iz evidenc zalog odobrene oljarne, zadevna država članica določi, brez poseganja v sankcije, ki so lahko naložene oljarni, za vsakega pridelovalca, katerega povprečna proizvodnja znaša najmanj 500 kilogramov oljčnega olja na tržno leto in ki je stisnil pridelek oljk v zadevni oljarni, količino olja, za katero se dodeli pomoč."

10. Člen 17a se nadomesti z naslednjim:

"Člen 17a

1. Komisija določi povprečni donos oljk in donos olja v preteklih štirih tržnih letih pred 1. decembrom glede na tekoče tržno leto.

2. Naslednje se določi v skladu s postopkom iz člena 38 Uredbe št. 136/66/EGS pred 1. aprilom glede na tekoče tržno leto:

- predvidena proizvodnja,

- znesek na enoto proizvodne pomoči, ki se lahko plača vnaprej. Ta znesek mora biti tak, da bi se glede na proizvodne pogoje v zadevnem tržnem letu izognili kakršnemu koli tveganju neupravičenih izplačil pridelovalcem oljk.

3. Ne več kot šest mesecev po koncu tržnega leta se glede na to leto v skladu s postopkom iz odstavka 2 določi:

- dejansko pridelana količina, za katero se prizna upravičenost do pomoči,

- znesek enote proizvodne pomoči, naveden v (b) petega pododstavka člena 5(1) Uredbe št. 136/66/EGS, plačljiv pridelovalcem, katerih povprečna proizvodnja znaša najmanj 500 kilogramov na tržno leto,

- količina, ki se prenese v naslednje tržno leto, če je proizvedena količina iz prve alinee manjša od največje določene količine.

4. Države članice najpozneje do 15. marca posredujejo Komisiji ocene proizvodnje oljčnega olja za tekoče tržno leto. Komisija se lahko obrne na druge vire informacij in, kjer je to potrebno, izvede študije ali raziskave v zvezi s proizvodnjo oljčnega olja."

11. V členu 21 se datum "1. januar 1990" nadomesti s "1. januar 1995".

Člen 2

1. Za zagotovitev nemotenega prehoda od sedaj veljavne ureditve do te, ki jo uvaja ta uredba, lahko Komisija odloči o potrebnih ukrepih za tržno leto 1990/91 v skladu s postopki iz člena 38 Uredbe št. 136/66/EGS.

2. Z odstopanjem od določb te uredbe in za tržni leti 1990/91 in 1991/92:

- lahko Portugalska podeli začasno odobritev za oljarne na svojem ozemlju pod pogojem, da evidence zalog vsebujejo za vsako osebo, ki je dala svoje oljke v stiskanje tem oljarnam, vsaj izjavo o količini stisnjenih oljk in pridobljenem olju,

- se odobri proizvodna pomoč pridelovalcu oljk na Portugalskem v skladu z drugim pododstavkom člena 2(4) Uredbe (EGS) št. 2261/84, če ta pridelovalec oljk v primerih celotne ali delne prodaje svoje pridelave oljk ni sposoben predložiti dokazila o stiskanju v odobreni oljarni pod pogojem, da je vložena prodajna faktura.

Člen 3

Ta uredba začne veljati z dnem objave v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 27. novembra 1990

Za Svet

Predsednik

V. Saccomandi

[1] UL 172, 30.9.1966, str. 3025/66.

[2] UL L 338, 5.12.1990, str. 1.

[3] UL L 208, 3.8.1984, str. 3.

[4] UL L 128, 11.5.1989, str. 17.

--------------------------------------------------